
RAPORT DE SPECIALITATE
privind aprobarea proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara”, cod SMIS 154615, și a contribuției proprii a Municipiului Timișoara,  
selectat pentru finanțare prin POCA 2014-2020, Obiectivul Specific 2.1, apelul de proiecte nr. POCA/972/2/1- Fundamentarea deciziilor, planificare strategică și măsuri de simplificare pentru cetățeni la nivelul administrației publice locale din regiunile mai puțin dezvoltate, și a contribuției proprii a Municipiului Timisoara


Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre privind aprobarea proiectului „Simplificarea procesului participativ și decizional în relația cu cetățenii prin digitalizarea integrată și eficientizarea administrației publice la nivelul Primăriei Municipiului Timișoara” cod SMIS 154615, 
 
Facem următoarele precizări:
În urma prestării serviciului de audit informatic la nivelul Primăriei Municipiului Timișoara, Prestatorul contractat a elaborat un Raport care prezintă situația existentă din perspectiva procedurilor, echipamentelor, soluțiilor utilizate și din perspectiva personalului propriu, precum și evaluarea gradului de pregătire a instituției pentru trecerea de la modul tradițional de lucru bazat pe hârtie la modul de lucru digital. Primăria Municipiului Timișoara nu deține un sistem de arhivare electronică; în cadrul Direcției Incubator de proiecte există peste 2000 bibliorafturi care necesită arhivare electronică.
Conform Raportului de audit informatic, din perspectiva cunoștințelor de utilizare a calculatorului, personalul propriu al Primăriei Municipiului Timișoara nu deține suficiente cunoștințe și necesită programe de formare în domeniul IT&C.
Soluțiile informatice utilizate sunt îmbatrânite tehnologic și nu pot acoperi proceduri și fluxuri de lucru digitale. Fluxurile de lucru se desfășoară în mod offline, pe hârtie, datorită lipsei unor instrumente informatice de lucru moderne care să permită atât lucrul online cât si flexibilitatea modificărilor legislative sau a procedurilor interne de lucru. De asemenea, a fost identificată nevoia unitară, la nivelul personalului propriu, de instruire cu privire la utilizarea instrumentelor digitale.
Conform Raportului, 90% din personal consideră necesară instruirea periodică în domeniul digital, și doar 10% din personal a participat în trecut la un program de formare ce a atins subiecte ce țin de transformarea digitală a instituției.
Astfel este justificată în mod evident necesitatea realizării unor mecanisme și proceduri standard implementate la nivel local pentru fundamentarea deciziilor și planificarea strategică pe termen lung alături de proceduri simplificate pentru reducerea birocrației pentru cetățeni la nivel local corelate cu "Planul integrat de simplificare a procedurilor administrative pentru cetățeni" pentru care Municipiul Timișoara este eligibil prin POCA, apel 972/2022.
Astfel, Municipiul Timișoara a depus  în data de 11 februarie 2022 proiectul „Simplificarea procesului participativ și decizional în relația cu cetățenii prin digitalizarea integrată și eficientizarea administrației publice la nivelul Primăriei Municipiului Timișoara”, pentru a obține finanțare nerambursabilă prin Programul Operațional Capacitate Administrativă 2014-2020, apelul de proiecte nr. POCA/972/2/1.
La data de 13.04.2022 Autoritatea de Management pentru Programul Operațional Capacitate Administrativă a transmis prin platforma electronică mysmis, adresa prin care solicită documente suplimentare necesare finalizării etapei de semnare a contractului de finanțare.
Conform condițiilor stabilite prin Ghidul Solicitantului, la semnarea contractului de finanțare nerambursabilă este necesară și Hotărârea de aprobare a proiectului de către U.A.T Municipiul Timișoara.

Obiectivul general al proiectului este eficientizarea administrației publice a Municipiului Timișoara, prin planificarea strategică și implementarea mecanismului de digitalizare integrată a procesului participativ și decizional în relația cu cetățenii.
Obiectivele specifice ale proiectului sunt:
1. Analiza nivelului de participare publică a cetațenilor din Municipiul Timișoara și elaborarea Strategiei de eficientizare a participării publice pentru o guvernare deschisa;
2. Debirocratizarea și simplificarea interacțiunilor cetățenilor și operatorilor economici cu Primăria Municipiului Timișoara prin crearea unui portal virtual de interacțiune;
3. Creșterea performanței aparatului de specialitate al Primăriei Municipiului Timișoara, prin formarea angajaților în ceea ce privește:
- modul de aplicare a recomandărilor din Strategia de eficientizare a participării publice, inclusiv comunicarea și relaționarea cu cetățenii;
- folosirea instrumentelor digitale create în cadrul acestui proiect (infrastructura de identitate digitală pentru informarea și consultarea cetățenilor în relația cu administrația locală);
4. Retrodigitalizarea arhivei Primăriei Municipiului Timișoara, respectiv 5000 unități arhivistice arhivate electronic.
Astfel, pentru încheierea contractului de finanțare a proiectului, estimată pentru luna aprilie 2022, pentru a obține finanțare nerambursabilă 98% prin Programul Operational Capacitate Administrativă, este necesară:
· Hotărârea Consiliului Local de aprobare a proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara”, cod SMIS 154615, și a contribuției proprii a Municipiului Timișoara în proiect.

În concluzie,  
PROPUNEM:

· aprobarea proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara” - cod SMIS 15461  în valoare totală de 3.881.261,94 lei TVA inclusă, selectat pentru finanțare în cadrul Programului Operațional Capacitate Administrativa 2014-2020, Obiectivul Specific 2.1, apelul de proiecte nr. POCA/972/2/1- Fundamentarea deciziilor, planificare strategică și măsuri de simplificare pentru cetățeni la nivelul administrației publice locale din regiunile mai puțin dezvoltate, și a contribuției proprii a Municipiului Timisoara;

· aprobarea contribuției proprii a Municipiului Timișoara la valoarea eligibilă a proiectului, respectiv 77.625,25 lei TVA inclusă;

· Municipiul Timișoara, în calitate de solicitant al finanțării nerambursabile, se angajează să finanţeze toate cheltuielile neeligibile care pot apărea pe perioada de implementare a proiectului.  

Având în vedere prevederile legale expuse în prezentul raport şi Ghidul Solicitantului pentru POCA 2014-2020, apelul de proiecte nr. POCA/972/2/1, apreciem că Proiectul de hotărâre privind aprobarea proiectului „Simplificarea procesului participativ și decizional în relația cu cetățenii, prin digitalizarea integrată și eficientizarea administrației publice la nivelul Primăriei Municipiului Timișoara”, cod SMIS 154615 și a contribuției proprii a Municipiului Timișoara în proiect, îndeplinește condițiile tehnice pentru a fi supus dezbaterii și aprobării plenului consiliului local.

